น้ำตาลขมแน่ แนวโน้มราคาอีก2ปีไม่มีลด
โพสต์ทูเดย์ &#8212; โรงงานน้ำตาลเชื่อแนวโน้มราคาน้ำตาลทรายดิบตลาดโลกยังสูงต่อเนื่อง 1-2 ปี หลังผลผลิตไม่เพียงพอกับความต้องการ
24 ก.ย. 2552

โพสต์ทูเดย์ — โรงงานน้ำตาลเชื่อแนวโน้มราคาน้ำตาลทรายดิบตลาดโลกยังสูงต่อเนื่อง 1-2 ปี หลังผลผลิตไม่เพียงพอกับความต้องการ 
นายสิริวุทธิ์ เสียมภักดี รองประธานคณะกรรมการบริหาร บริษัท ไทยซูการ์ มิลเลอร์ เปิดเผยในงานเสวนาเรื่อง “เจาะลึกความต้องการน้ำตาลและเอทานอล โอกาสของชาวไร่อ้อย” ว่า ทิศทางราคาน้ำตาลทรายดิบในตลาดโลกจะอยู่ในระดับสูงต่อเนื่องในระยะ 1-2 ปีข้างหน้า เนื่องจากผลผลิตของประเทศบราซิลและอินเดีย มีปริมาณที่ลดลงจากปัญหาภาวะโลกร้อน ในขณะที่ความต้องการน้ำตาลทั่วโลกเพิ่มสูงขึ้น 
ทั้งนี้ ราคาน้ำตาลทรายดิบส่งมอบล่วงหน้าเดือนต.ค. 2553 อยู่ที่ 21.09 เซนต์/ปอนด์ ในขณะที่ปัจจุบันไม่ต่ำกว่า 14 เซนต์/ปอนด์ ซึ่งแนวโน้มราคาน้ำตาลที่สูงขึ้นจะทำให้เกษตรกรชาวไร่อ้อยสนใจที่จะหันมาปลูกอ้อยเพิ่มมากขึ้น แต่คงต้องอาศัยเวลาอย่างน้อย 1 ปี กว่าจะมีผลผลิตออกมา สำหรับราคาอ้อยขั้นต้นฤดูกาลผลิตปี 52/53 จะมากกว่า 900 บาท/ตัน ในขณะที่ราคาอ้อยขั้นสุดท้ายฤดูกาลผลิตปี 51/52 จะอยู่ในระดับ 1,000 บาท/ตัน
อย่างไรก็ตามประเทศบราซิลในฐานะที่เป็นผู้ปลูกอ้อยรายใหญ่อาจมีผลผลิตเพิ่มขึ้นบ้าง แต่ยังไม่เพียงพอกับความต้องการในตลาดโลก  โดยเฉพาะผู้บริโภครายใหญ่อย่างอินเดียทีมีความต้องการน้ำตาลปีละ 23 ล้านกระสอบ และสามารถผลิตในประเทศได้เองเพียง 14 ล้านกระสอบ  ดังนั้นส่วนที่เหลือยังต้องนำเข้า และทำให้ปริมาณน้ำตาลในตลาดโลกตึงตัว ในขณะที่ไทยคาดการณ์จะมีผลผลิตในฤดูกาล 52/53 อยู่ที่ 71-72  ล้านกระสอบ ซึ่งยังมีปัจจัยเสี่ยงในเรื่องสภาพภูมิอากาศที่อาจทำให้ผลผลิตไม่เป็นไปตามที่กำหนดไว้ 
สำหรับราคาเอทานอลในช่วงไตรมาส 4 เฉลี่ยจะอยู่ที่ประมาณ 24 บาท/ลิตร ซึ่งยังอยู่ในระดับที่สูงเมื่อเทียบกับราคากลางที่กระทรวงพลังงานกำหนดไว้ เนื่องจากวัตถุดิบที่ใช้ในการผลิตยังอยู่ในภาวะตึงตัวและมีราคาสูง โดยเฉพาะกากน้ำตาลหรือโมลาส แม้จะมีการประมูลซื้อแป้งมันเพื่อผลิตเอทานอลมาทดแทน แต่ราคาเสนอซื้อขายอยู่ที่ประมาณ8 บาท/กก. ส่งผลให้เมื่อผลิตเป็นเอทานอลแล้วจะอยู่ที่ 22-23 บาท/ ลิตร ซึ่งยอมรับว่าการซื้อขายเอทานอลทางผู้ค้าน้ำมันพยายามไม่ให้ระดับราคาเกิน 23 บาท/ลิตร